ઉત્તર પ્રદેશના DIG (લૉ એન્ડ ઑર્ડર)ના જણાવ્યા મુજબ, ભારત બંધ દરમિયાન કેટલાક પોલીસ કર્મચારીઓને ઇજા થઈ હતી. પરિસ્થિતિ કાબૂમાં લેવાઈ છે, પરંતુ તમામ જિલ્લાને હાઈ એલર્ટ પર રાખવામાં આવ્યા છે. તેમણે કહ્યું છે કે, ‘અમે જ્યાં પણ જરૂર અનુભવાઈ ત્યારે લાઠીચાર્જ કર્યો હતો અને વૉટર કેનનનો ઉપયોગ કર્યો હતો.’ બીજી તરફ ઉત્તર પ્રદેશના અપર પોલીસ અધિક્ષક ડો. બી. પી. અશોકે ભારત બંધ દરમિયાન થયેલી હિંસાને પગલે રાજીનામું આપી દીધું છે. ઉત્તર પ્રદેશના ઘણા જિલ્લામાં સ્થિતિ તણાવપૂર્ણ છે. જ્યારે આગરામાં ધોરણ 1થી ધોરણ 12ની તમામ સ્કૂલ મંગળવારે બંધ રાખવાની જાહેરાત કરવામાં આવી છે, જે સ્કૂલોમાં બોર્ડની પરીક્ષા ચાલી રહી છે, તે ચાલુ રહેશે.